14. schôdza NR SR - 3.deň - B. popoludní
Dátum: 2017-03-23
Poslanec: Mazurek, Milan (ĽS Naše Slovensko)
Druh vystúpenia: Vystúpenie v rozprave

86. Vážený pán predsedajúci, vážený pán minister, vážené kolegyne, kolegovia, dovoľte mi, aby som sa vyjadril v rozprave k tomuto bodu programu a snažil sa vám akýmsi spôsobom pretlmočiť názor alebo pohľad bežného slovenského pracujúceho občana na to, čo tu dnes chceme prijať. Ja som si dôkladne preštudoval dôvodovú správu k tomuto návrhu zákona, no a z tohto dokumentu pre mňa osobne vzišli niektoré naozaj závažné otázky. Otázky, na ktoré by si podľa mňa slovenská verejnosť zaslúžila počuť odpoveď, pretože prostriedky, ktoré majú byť vyčlenené do tohto novovznikajúceho fondu, sú tvorené práve z daní slovenských pracujúcich občanov. Jednou z takých otázok, ktorú by som na pána ministra chcel smerovať a bol by som rád, keby na ňu odpovedal, je, akým spôsobom chce zdôvodniť potrebu takmer dvojnásobného navýšenia dotácií pre kultúru národnostných menšín na Slovensku na súčasných 8 mil. eur, ktoré uvádza v tomto návrhu zákona? Chcem sa opýtať, z čoho vzišla táto potreba, čo sa na Slovensku zmenilo a akým spôsobom naozaj chce odôvodniť to, že národnostné menšiny na Slovensku, ich kultúrne inštitúcie, kultúrne podujatia si zaslúžia takýto vysoký nárast finančných prostriedkov na svoju činnosť? Nemyslím si, že táto otázka je nejaká neadekvátna, neodborná alebo akákoľvek iná. Myslím si len, že slovenskú verejnosť a občanov Slovenskej republiky, ktorí si na tieto ďalšie 4 mil., ktoré sa idú použiť do tohto fondu, poskladali a majú záujem od pána ministra počuť reálne argumenty, prečo boli tieto prostriedky vyčlenené a ako to reálne chce zdôvodniť. V dôvodovej správe ďalej uvádzate naozaj krásne floskuly o interkultúrnom dialógu, o porozumení, o integrácii, o pochopení medzi Slovákmi a medzi etnickými a národnostnými menšinami, ku ktorému má dôjsť po aplikácii tohto zákona do praxe. To znamená po vytvorení tohto Fondu na podporu kultúry národnostných menšín. Ja chcem, pán minister, povedať, že v minulosti tu už boli stovky a stovky podobných projektov, stovky a stovky rôznych dotácií v rádovo možno v stovkách miliónov eur, ktoré boli naliate, tak ľudovo povedané, naliate do tohto problému, ktoré boli použité na či už kultúru, alebo snahu o integráciu národnostných menšín, s ktorými je tu na Slovensku problém, a nevyriešilo sa naozaj nič. Ja sám pochádzam z národnostne zmiešaného prostredia a môžem k tomu zaujať také stanovisko, že za tie roky postupne, čo sledujem ten vývoj, tak sa situácia, aj napriek tým stovkám a stovkám miliónov, ktoré sú dennodenne, teda rok za rokom nalievané do tohto problému, nezmenilo pre slušný život slovenských pracujúcich občanov vôbec nič. Práve naopak, ten stav sa ešte zhoršil a zhoršil sa práve preto, že vy síce ako vláda vyčleníte obrovské množstvá peňazí na to, aby sa tieto menšiny integrovali, aby bol podporený ich kultúrny rast, no tieto peniaze následne rozdáte rôznym parazitickým mimovládkam a reálne zo skúsenosti to vyplýva, reálne sa už k týmto, či už sú to Cigáni, alebo iné menšiny, z peňazí nedostane prakticky vôbec nič. Lenže ľudia to takto nechápu, slovenská verejnosť vidí, vláda opäť použila 100, 200, 300 mil. eur na integráciu povedzme cigánskej menšiny. Ľudia nevnímajú to, že reálne sa k slovenským Cigánom nedostane prakticky nič, vnímajú len to, že na Cigánov sa zase... (Prerušenie vystúpenia predsedajúcim.) Bugár, Béla, podpredseda NR SR 87. Pán kolega, podľa ústavy máme Rómov a nie Cigánov. To Ústava Slovenskej republiky, ctite si ústavu, dobre? Mazurek, Milan, poslanec NR SR 88. Dobre, ale Slovník slovenského jazyka hovorí niečo iné, ale to nevadí. Na základe tohto nového zákona sa má opäť raz vyčleniť niekoľko miliónov eur na rôzne menšiny na Slovensku. Ja sa pýtam, čo vo vás evokuje dôveru v to, že sa nejakým spôsobom môžme posunúť a pohnúť v tomto vývoji vpred, keďže všetky tieto minulé projekty, ktoré boli podobného charakteru, možno až totožného charakteru, nepomohli k zlepšeniu tohto problému fakticky nijako? Ďalej a čo ma naozaj zaujalo v dôvodovej správe, je, že vytvorenie tohto Fondu na podporu kultúry národnostných menšín so sebou bude prinášať takisto vytvorenie rôznych odborných komisií pre každú z tých národných menšín a nejakú komisiu pre akýsi interkultúrny dialóg, neviem, či to hovorím správne, a dokopy tieto komisie majú čítať nejakých viac než sto ľudí. Títo ľudia majú byť s týmto fondom v nejakom pracovnoprávnom vzťahu a v dôvodovej správe ste nijakým spôsobom nekonkretizovali, v akom pracovnoprávnom vzťahu budú, aké výplaty im budú smerované, a myslím si, že slovenských občanov toto bude naozaj zaujímať, tak budem rád, ak nám odpoviete na to, koľko reálne chcete vyčleniť na platy týchto ľudí v týchto komisiách a akým spôsobom budete týchto ľudí naozaj vyberať. Na záver by som chcel všeobecne zhrnúť a povedať názor, či už mňa ako občana Slovenskej republiky, ako poslanca za Ľudovú stranu Naše Slovensko, alebo ako východniara, ktorý dennodenne žije s problémom, ktorý sa tu chystáte riešiť, či sme ako Slovenská republika v stave, kedy si môžeme dovoliť vyhadzovať stále ďalšie a ďalšie milióny eur do projektov, ktoré sa už v minulosti ukázali ako zbytočné alebo nanajvýš hlúpe. Ja viem, že pán predsedajúci Béla Bugár si tento zákon vyloboval v rámci vládnej politiky, keďže po voľbách prakticky zradil všetkých svojich voličov a teraz si ich chce nejakým spôsobom opäť kúpiť, sympatie maďarskej národnostnej menšiny na Slovensku, keďže všetci sme videli, že viac než polovica týchto finančných prostriedkov bude použitá práve na kultúru maďarskej národnostnej menšiny a jednoznačne to z tohto vyplýva. Každopádne myslím si, že Slovenská republika, jej ekonomický stav nie sú v stave, kedy si môžme dovoliť dávať ďalšie milióny a milióny eur na projekty, ktoré reálne v sebe nenesú nijaký potenciál, nijaký reálny výsledok. Ešte pred pár mesiacmi, nedávno, ste tu schválili zákon o rozpočte Slovenskej republiky na rok 2017, v ktorom ste slovenských občanov, daňových poplatníkov, zadlžili o ďalšie viac než 2 mld. eur. O ďalšie viac než 2 mld. eur. Ja si myslím, že tento fakt by v nás mal evokovať potrebu nejakým spôsobom začať šetriť a začať sa pozerať práve na nás. Začať, ako vy používate tie krásne slová, konsolidovať tieto naše verejné financie a snažiť sa o to, aby sme prijali nejakým spôsobom vyrovnaný rozpočet. A nemyslím si, že v stave, kedy sa Slovenská republika a všetci slovenskí daňoví poplatníci takýmto obrovským spôsobom, obrovským tempom zadlžujú stále viac a viac, kedy vy zadlžujete týchto našich slovenských daňových poplatníkov, slušných slovenských pracujúcich ľudí, že by sme v tomto stave mali priestor na to, aby sme vyčleňovali milióny a milióny eur na ďalšie problémy. Áno, ja osobne nemám nič proti tomu, aby sa prispievalo na kultúru na Slovensku, či už je to kultúra Slovákov, Maďarov, Cigánov, je to úplne jedno, každopádne najprv na to potrebujeme mať finančné prostriedky. Najprv na to potrebujeme mať ekonomický stav a nemyslím si, že v súčasnom stave, dohliadnuc práce na tento spomínaný rozpočet, je na takéto veci priestor. Keď vyriešite tieto problémy Slovenska, keď tu nebudú mladí ľudia musieť utekať za hranice len preto, aby si našli dôstojnú prácu za normálnu, dôstojnú mzdu, keď sa vám podarí zastaviť tú alarmujúcu mieru sociálnych samovrážd na Slovensku, kedy si ľudia siahajú na život, kedy otcovia, živitelia rodín, skáču pod vlaky len preto, že nemajú z čoho zaplatiť hypotéku, pretože im exekútor zobral dom, byt, keď im znížite ten šialený počet exekúcií na Slovensku - ktorých je koľko, tri milióny, alebo tak nejak -, keď sa vám podarí vytvoriť podmienky na to, aby si každý slovenský pracujúci občan alebo občan, ktorý chce pracovať, mohol nájsť dôstojnú prácu za dôstojnú mzdu, keď sa vám podarí reálne zabezpečiť to, aby mal každý nárok na normálne a slušné bývanie, aby si mladí ľudia mohli reálne zakladať na Slovensku rodiny a nemuseli utekať preč len preto, aby mohli žiť ako ľudia, pretože na Slovensku ste im všetky tieto možnosti, tieto príležitosti, tieto túžby vzali. Keď toto všetko vyriešite, potom v poriadku, pán minister, potom poďme zvyšovať príspevky na kultúru národnostných menšín, poďme zvyšovať dotácie, poďme hľadať nové spôsoby financovania, poďme sa hrať tieto hry. Každopádne súčasný stav Slovenskej republiky vypovedá úplne o opaku. Mladí ľudia sú vyháňaní za hranice, mladí ľudia nemajú možnosť založiť si rodinu, pretože ekonomika je taká, aká je, daňovo-odvodové zaťaženie pre zamestnancov je úplná katastrofa, slušný slovenský pracujúci človek, ak chce pracovať, tak pracuje za nejakých 400-500 eur, hovorím o situácii u nás na východe, pracuje absolútne v nedôstojných podmienkach, väčšinou v nejakých zahraničných koncernoch a bojuje, doslova bojuje o prežitie. Na Slovensku máme pracujúcu chudobu a vy v tomto stave, opakujem, v tomto stave, kedy Slovensko ide všelijakým, len nie dobrým smerom, kedy sa potáca z jednej krízy do druhej, idete vyhadzovať ďalšie milióny eur. Včera ste tu predkladali zákon, ktorý ste odôvodňovali aj tým, že sa ušetrí 2 mil. eur, dnes tu predkladáte zákon, ktorým zdvojnásobujete rozpočet na niečo, čo bytostne Slovensko nepotrebuje, a tie 4 mil. eur ste mohli použiť na niečo omnoho dôležitejšie, niečo omnoho potrebnejšie a niečo, čo by slovenským pracujúcim občanom mohlo skutočne naozaj pomôcť. A keď je váš prioritný záujem pomôcť Slovensku, pomôcť vytvoriť lepšie podmienky pre život všetkých slušných pracujúcich občanov, tak si myslím, že by ste túto vašu tézu mali prehodnotiť a tento váš návrh zákona stiahnuť. Ďakujem. (Potlesk.)